**Návrh vlády**

**na skrátené legislatívne konanie o vládnom návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov**

Riešenie problémov súvisiacich s prípravou návrhu zákona o štátnom rozpočte na rok 2003 v období, keď sa prijali viaceré opatrenia zamerané na stabilizáciu ekonomiky, si vyžaduje o. i. upraviť aj platové pomery ústavných činiteľov, z dôvodu ich priamej väzby na štátny rozpočet. Predkladaným návrhom zákona sa pozastavuje uplatňovanie valorizačného mechanizmu úpravy platov ústavných činiteľov na rok 2003. Termín účinnosti a percentuálne zvýšenie v roku 2003 určí zákon o štátnom rozpočte.

Navrhované úpravy podmieňujú vyvážené zostavenie štátneho rozpočtu a verejných rozpočtov tak, aby sa tento systém nedostal do nerovnováhy, nakoľko v opačnom prípade, by schodok verejných rozpočtov negatívne ovplyvnil ekonomické podmienky Slovenskej republiky v roku 2003 s možným dopadom na menovú pozíciu Slovenskej republiky.

V súlade s § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky sa navrhuje, aby Národná rada Slovenskej republiky prijala uznesenie o skrátenom legislatívnom konaní o vládnom návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov z dôvodu nedostatku finančných prostriedkov na krytie výdavkov štátu. Neprijatie predloženého vládneho návrhu zákona, o pozastavení valorizácie platu ústavným činiteľom v závislosti od priemerného mesačného platu pracovníka národného hospodárstva Slovenskej republiky by spôsobilo zvýšenie deficitu štátneho rozpočtu, čím by vznikli štátu značné hospodárske škody.